Der ſvmer hat den meien
Der ſvmer hat den meien·
froͤlich vúr geſant·
der ſol froͤide heien·
vn̄ dc er ſi erkant·
wan er v̾tribē was·
ir kint ir ſint niht las·
ir bꝛuͤfent in er bꝛinget úch blůmē vn̄ gras·
zwo bꝛunē bꝛâ·
die hant mich da·
v̾wūdet ſere vn̄ anderſwa·

Swel frowe trurig were·
dú ſol weſen frô·
ich ſage ir guͤtú mere·
es meiet húre alſo
das aller frowē heil·
vf gat ein michel teil·
ir kint ir ſvnt mit froͤidē· iarlang weſen geil·
ein kel wis·
hat wol den pꝛis·
ſi machet mich an iugendē griſ·

Nv wúnſchent algemeine·
dc min leit zergê·
die ich mit trúwē meine·
dú tůt mir dike we·
dc ich ir w̾de erkant·
ir kvſ der were ein pfant·
dē ich vúr tuſent marke neme ſo zehant·
ein vmbevanc·
mit armen blanc·
des wúnſchent dē d̾ den reigen ſang·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse